Nomba 4 | Bible ku Enternete | Traduction du monde nouveau\nMudimu wa bena Kohata (1-20)\nMudimu wa bena Gêshona (21-28)\nMudimu wa bena Melali (29-33)\nDitela bungi bua bantu bavuabu bafunde mêna (34-49)\n4 Nunku Yehowa wakakula ne Mose ne Alona, wamba ne: 2 “Nubale bana ba balume ba Kohata+ munkatshi mua bana ba Lewi, bilondeshile mêku abu ne nzubu ya batatuabu, 3 bonso badi ne bidimu kumbukila ku 30+ too ne ku 50+ badi munkatshi mua badibu basungule bua kuenza mudimu mu ntenta wa kusambakena.+ 4 “Eu ke mudimu wa bana ba balume ba Kohata mu ntenta wa kusambakena.+ Mmudimu mutambe tshijila: 5 Pikala bantu basa luendu, Alona ne bana bende nebabuele, nebatulule tshilamba tshia kukosolola natshi+ ne nebatshibuikile pa mushete+ wa Bujadiki. 6 Nebawubuikile tshibuikilu tshia biseba bia nyama ya nkonga, nebadijapu tshilamba tshijima tshia dikala dia ble ne nebabueje mikamba ya kuwambuila+ muaba wayi. 7 “Nebadije kabidi tshilamba tshia dikala dia ble pa mêsa a mampa a dileja,+ nebatekapu malongo, makopo, bibakudi, ne mbidika ya mulambu wa bia kunua;+ mulambu wa pa tshibidilu wa mampa+ neushalapu. 8 Nebadijapu tshilamba tshikunze kunzuu ne nebabuikilapu tshibuikilu tshia biseba bia nyama ya nkonga ne nebabueje mikamba ya kuambuila mêsa+ muaba wayi. 9 Pashishe nebangate tshilamba tshia dikala dia ble, nebabuikile tshitekelu tshia miendu+ tshidi tshitokesha, pamue ne miendu yatshi,+ tushola tuatshi tua kukoka natu mikaba ya miendu,* bintu biatshi bia kuambuila kapia,+ ne tulongo tuatshi tuonso tua kuela natu mafuta mu miendu. 10 Nebatshivungile tshiotshi ne bintu biatshi bionso mu tshibuikilu tshia biseba bia nyama ya nkonga ne nebatshiteke pa tshintu tshia kutshiambuila. 11 Nebadije kabidi tshilamba tshia dikala dia ble pa tshioshelu tshia or,+ nebatshibuikile tshibuikilu tshia biseba bia nyama ya nkonga, ne nebabueje mikamba ya kutshiambuila+ muaba wayi. 12 Pashishe nebangate bintu bionso+ bia kuenza nabi mudimu bidibu benza nabi mudimu muaba wa tshijila pa tshibidilu, nebabiele mu tshilamba tshia dikala dia ble, nebabibuikile tshibuikilu tshia biseba bia nyama ya nkonga, ne nebabiteke pa tshintu tshia kubiambuila. 13 “Nebumbushe butu* mu tshioshelu+ ne nebadijapu tshilamba tshia miosa mikunzubile ya mikoko. 14 Nebatekapu bintu biatshi bionso bidibu benza nabi mudimu ku tshioshelu: bintu bia kuambuila kapia, nsomo, bikasu, ne bibakudi, bintu bionso bidibu benza nabi mudimu ku tshioshelu;+ ne nebadijapu tshibuikilu tshia biseba bia nyama ya nkonga ne nebabueje mikamba ya kutshiambuila+ muaba wayi. 15 “Pikala bantu basa luendu, Alona ne bana bende ba balume badi ne bua kujikija kubuikila bintu bia muaba wa tshijila+ ne bintu bionso bidibu benza nabi mudimu muaba wa tshijila. Pashishe bana ba balume ba Kohata nebabuele bua kubiambula,+ kadi kabena ne bua kulenga bintu bia muaba wa tshijila to, tshianana nebafue.+ Bintu ebi mbujitu* bua bana ba Kohata bua malu adi atangila ntenta wa kusambakena. 16 “Eleazâ,+ muana wa muakuidi Alona, neikale ne mudimu wa kutangila mafuta a kutokesha nawu,+ musenga wa manananshi wa mupuya muimpe,+ mulambu wa pa tshibidilu wa ntete, ne manyi a kuelangana.+ Yeye udi ne mudimu wa kutangila ntenta wa tshitendelelu mujima ne bionso bidimu, kusangisha ne muaba wa tshijila ne bintu biawu bionso bidibu benza nabi mudimu.” 17 Yehowa wakakula kabidi ne Mose ne Alona, wamba ne: 18 “Kanulekedi bua tshisa tshia mêku a bena Kohata+ tshiumbushibue munkatshi mua bena Lewi to. 19 Kadi benzelayi nunku bua bashale ne muoyo ne kabafu bualu mbasemene pabuipi ne bintu bitambe tshijila.+ Alona ne bana bende ba balume nebabuele, nebapeshe yonso wa kudibu mudimu wende ne nebamuleje tshidiye ne bua kuambula. 20 Kabena ne bua kubuela ne kumona bintu bia tshijila nansha bua katantshi kakese to, tshianana nebafue.”+ 21 Pashishe Yehowa wakakula ne Mose, wamba ne: 22 “Udi ne bua kubala bungi bua bana ba balume ba Gêshona+ bilondeshile nzubu ya batatuabu ne mêku abu. 23 Ufunde mêna a bantu badi ne bidimu kumbukila ku 30 too ne ku 50, bonso badi munkatshi mua badibu basungule bua kuenza mudimu mu ntenta wa kusambakena. 24 Ebi ke bintu bidibu bapeshe mêku a bena Gêshona bua kutangila ne kuambula:+ 25 Nebambule bilamba bia ntenta wa tshitendelelu,+ ntenta wa kusambakena, tshibuikilu tshiende ne tshibuikilu tshia biseba bia nyama ya nkonga tshidi pa mutu pende,+ tshilamba tshia ku tshibuelelu tshia ntenta wa kusambakena,+ 26 bilamba bilembeleja bia lupangu,+ tshilamba tshia ku tshibuelelu tshia lupangu+ ludi lunyunguluke ntenta wa tshitendelelu ne tshioshelu, mionji yabi ya ntenta ne bintu biabi bionso bia kuenza nabi mudimu ne bintu bionso bia kuenza nabi mudimu ku ntenta. Eu ke mudimu wabu. 27 Alona ne bana bende ba balume nebatangile mudimu wonso wa bena Gêshona+ ne bintu bidibu ne bua kuambula; neubapeshe majitu onso aa bu mudimu wabu. 28 Eu ke mudimu udi mêku a bena Gêshona ne bua kuenza mu ntenta wa kusambakena,+ ne Itamâ+ muana wa muakuidi Alona ke walombola midimu yabu. 29 “Bua bana ba balume ba Melali,+ neubafunde mêna bilondeshile dîku diabu ne bilondeshile nzubu wa batatuabu. 30 Neubafunde kutuadijila ku bidimu 30 too ne ku bidimu 50, bonso badi munkatshi mua badibu basungule bua kuenza mudimu wa ku ntenta wa kusambakena. 31 Ebi ke bintu bidibu ne bua kuambula+ pa bidi bitangila mudimu wabu wa ku ntenta wa kusambakena: nyunguluilu ya mabaya+ ya ntenta wa tshitendelelu, mikamba yende,+ makunji ende,+ ntaku yende mikale ne masoso;+ 32 makunji+ adi manyunguluke lupangu, ntaku yawu mikale ne masoso,+ mpopo yawu ya ntenta,+ ne mionji yawu ya ntenta pamue ne bintu biawu bionso ne midimu yonso idi ibitangila. Neubapeshe bintu bidibu ne bua kuambula bilondeshile mêna abu. 33 Eu ke mushindu wikala mêku a bana ba Melali+ ne bua kuenza mudimu wa ku ntenta wa kusambakena, ku bulombodi bua Itamâ muana wa muakuidi Alona.”+ 34 Nunku Mose ne Alona ne bamfumu+ ba tshisumbu bakafunda mêna a bana ba balume ba Kohata+ bilondeshile mêku abu ne bilondeshile nzubu wa batatuabu, 35 bonso bavua ne bidimu kumbukila ku 30 too ne ku 50 bavua munkatshi mua bavuabu basungule bua kuenza mudimu wa ku ntenta wa kusambakena.+ 36 Bungi bua bantu bonso bavuabu bafunde mêna bilondeshile mêku abu buvua 2 750.+ 37 Aba mbantu ba mu mêku a bena Kohata bavuabu bafunde mêna, bonso bavua benza mudimu ku ntenta wa kusambakena. Mose ne Alona bakabafunda bilondeshile dîyi divua Yehowa muambile Mose.+ 38 Bavua bafunde mêna a bana ba balume ba Gêshona+ bilondeshile mêku abu ne bilondeshile nzubu wa batatuabu, 39 bonso bavua ne bidimu kumbukila ku 30 too ne ku 50 bavua munkatshi mua bavuabu basungule bua kuenza mudimu ku ntenta wa kusambakena. 40 Bungi bua bantu bonso bavuabu bafunde mêna bilondeshile mêku abu ne bilondeshile nzubu wa batatuabu buvua 2 630.+ 41 Edi divua difunda dia mêna a bena mu mêku a bana ba balume ba Gêshona, bonso bavua benza mudimu ku ntenta wa kusambakena. Mose ne Alona bakabafunda ku dîyi dia Yehowa.+ 42 Bavua bafunde mêna a bana ba balume ba Melali bilondeshile mêku abu ne bilondeshile nzubu wa batatuabu, 43 bonso bavua ne bidimu kumbukila ku 30 too ne ku 50 bavua munkatshi mua bavuabu basungule bua kuenza mudimu ku ntenta wa kusambakena.+ 44 Bungi bua bantu bonso ba kudibu bavuabu bafunde mêna bilondeshile mêku abu buvua 3 200.+ 45 Edi divua difunda dia mêna a bena mu mêku a bana ba balume ba Melali, bavua Mose ne Alona bafunde bilondeshile dîyi divua Yehowa muambile Mose.+ 46 Mose ne Alona ne bamfumu ba mu Isalele bakafunda mêna a bena Lewi bonso aba bilondeshile mêku abu ne bilondeshile nzubu ya batatuabu; 47 bavua ne bidimu kumbukila ku 30 too ne ku 50, ne bonso bavua basungula bua kuenza mudimu ne kuambula majitu adi atangila ntenta wa kusambakena.+ 48 Bungi bua bantu bonso bavuabu bafunde mêna buvua 8 580.+ 49 Bavua babafunde bilondeshile dîyi divua Yehowa muambile Mose, muntu yonso bilondeshile mudimu uvuabu bamupeshe ne bujitu buvuaye ne bua kuambula; bavua babafunde anu muvua Yehowa mutumine Mose dîyi bua kuenza.